RÅDETS AFGØRELSE af 7. maj 1996 om ændring af vedtægterne for fællesforetagendet Joint European Torus (JET) (96/305/Euratom)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 50,

under henvisning til forslag fra Kommissionen,

under henvisning til udtalelse fra Europa-Parlamentet (1),

under henvisning til udtalelse fra Det Økonomiske og Sociale Udvalg (2), og

ud fra følgende betragtninger:

Til gennemførelse af JET-projektet oprettede Rådet ved afgørelse 78/471/Euratom (3) fællesforetagendet Joint European Torus (JET), og vedtog vedtægterne herfor, senest ændret ved afgørelse 91/677/Euratom (4);

Rådet har ved afgørelse 94/268/Euratom (5) vedtaget et rammeprogram om Det Europæiske Atomenergifællesskabs indsats inden for forskning og uddannelse (1994-1998); Rådet har ved beslutning 94/799/Euratom (6) vedtaget et særprogram for forskning og uddannelse inden for kontrolleret termonuklear fusion; i programmet fremhæves det, at der er fremkommet vigtige nye videnskabelige og tekniske argumenter - f.eks. forsøg med en diverter til grundforskning eller teknologisk forskning, navnlig med henblik på en forsøgsreaktor (Next Step) - som taler for en videreførelse af JET efter 1996;

for at yde et væsentligt bidrag til målsætningerne i ovennævnte særprogram er det nødvendigt at videreføre fællesforetagendet Joint European Torus (JET) frem til 31. december 1999, idet formålet er at stille yderligere data til rådighed for ITER, især for ITER-EDA, førend man går ind i den afsluttende operationsfase med deuteriumtritium;

med henblik herpå godkendte JET-rådet den 23. marts 1995 en forlængelse af fællesforetagendets levetid frem til 31. december 1999 og en tilsvarende ændring af dettes vedtægter:

forlængelsen af levetiden for JET og finansieringen af Fællesskabets bidrag til udgifterne til JET for perioden 1995-1998 er fuldt forenelige med bestemmelserne i beslutning 94/799/Euratom;

som følge af Republikken Finlands tiltrædelse af Den Europæiske Union har the Technology Development Centre of Finland (TEKES) anmodet om at blive tilsluttet fællesforetagendet JET; JET-rådet har godkendt denne tilslutning til fællesforetagendet JET og de ændringer af vedtægterne, der er nødvendiggjort heraf;

i medfør af traktatens artikel 101 har Fællesskabet indgået en samarbejdsaftale med Kongeriget Sverige på området kontrolleret termonuklear fusion og plasmafysik; JET-rådet har godkendt de ændringer af vedtægterne, som er nødvendiggjort af denne stats nylige tiltrædelse af Den Europæiske Union;

JET-rådet har godkendt andre ændringer af redaktionel art af vedtægterne, som er nødvendiggjort af ikrafttrædelsen af traktaten om Den Europæiske Union -

TRUFFET FØLGENDE AFGØRELSE:

Artikel 1

Ændringerne til vedtægterne for fællesforetagendet Joint European Torus (JET), der er knyttet som bilag til denne afgørelse, vedtages.

Artikel 2

Denne afgørelse træder i kraft dagen efter offentliggørelsen i De Europæiske Fællesskabers Tidende.

Udfærdiget i Bruxelles, den 7. maj 1996.

På Rådets vegne

A. CLO

Formand

(1) EFT nr. C 78 af 18. 3. 1996, s. 33.

(2) EFT nr. C 18 af 22. 1. 1996, s. 36.

(3) EFT nr. L 151 af 7. 6. 1978, s. 10.

(4) EFT nr. L 375 af 31. 12. 1991, s. 9.

(5) EFT nr. L 115 af 6. 5. 1994, s. 31.

(6) EFT nr. L 331 af 21. 12. 1994, s. 22.

BILAG

I vedtægterne for fællesforetagendet Joint European Torus (JET) foretages følgende ændringer:

1) Artikel 1.3 affattes således:

»1.3. Fællesforetagendet har følgende medlemmer:

Det Europæiske Atomenergifællesskab (i det følgende benævnt »Euratom«)

Den belgiske stat (i det følgende benævnt »Belgien«), dels på egne vegne (Laboratoire de physique des plasmas de l'Ecole royale militaire - Laboratorium voor plasmaphysica van de Koninklijke Militaire School) og på vegne af Université libre de Bruxelles (Service de physique statistique, plasmas et optique non-linéaire de l'ULB) og Centre d'Étude de l'Énergie Nucléaire (CEN)/Studiecentrum voor Kernenergie (SCK)

Centro de Investigaciones Energéticas Medioambientales y Technológicas, Spanien (i det følgende benævnt »CIEMAT«)

Commissariat à l''énergie atomique, Frankrig (i det følgende benævnt »CEA«)

Ente per le Nuove Tecnologie, l'Energia e l'Ambiente (i det følgende benævnt »ENEA«, som siden 1. januar 1986 har repræsenteret alle italienske aktiviteter, der falder inden for Euratom-fusionsprogrammet, herunder aktiviteterne ved Consiglio Nazionale delle Ricerche, CNR)

Den Hellenske Republik (i det følgende benævnt »Grækenland«)

Forschungszentrum Jülich GmbH, Forbundsrepublikken Tyskland (i det følgende benævnt »KFA«)

Forskningscenter Risø, Danmark (i det følgende benævnt »Risø«)

Storhertugdømmet Luxembourg (i det følgende benævnt »Luxembourg«)

Junta Nacional de Investigação Científica e Tecnológica, Portugal (i det følgende benævnt »JNICT«)

Irland

Max-Planck-Gesellschaft zur Förderung der Wissenschaften e.V. - Institut für Plasmaphysik, Forbundsrepublikken Tyskland (i det følgende benævnt »IPP«)

Det Svenske Nationale Videnskabelige Forskningsråd (i det følgende benævnt »NFR«)

Den Schweiziske Konføderation (i det følgende benævnt »Schweiz«)

Stichting voor Fundamenteel Onderzoek der Materie, Nederlandene (i det følgende benævnt »FOM«)

United Kingdom Atomic Energy Authority (i det følgende benævnt »myndighed«, eller »værtsorganisationen«)

Technology Development Centre of Finland (i det følgende benævnt »TEKES«).«.

2) Punkterne 4.1.1 og 4.1.2 affattes således:

»4.1.1. Medlemmerne i fællesforetagendet repræsenteres i JET-rådet som følger, idet hver parts repræsentanter har en stemmevægt som anført:

>TABELPOSITION>

4.1.2. Til vedtagelse af JET-rådets afgørelser kræves mindst 30 ja-stemmer.«.

3) I sidste punktum under artikel 9.1 erstattes ordene »europæiske regningsenheder« af ordet »ecu«.

4) Første punktum i artikel 16.1.4.1 affattes således:

»Kommissionen meddeler de rapporter, der er omhandlet i artikel 16.1.3, til medlemsstaterne, personer og virksomheder (som defineret i artikel 196 i Euratom-traktaten) i overensstemmelse med bestemmelserne i denne traktats artikel 13 og på de heri fastsatte betingelser, samt til den schweiziske regering og til personer og virksomheder hjemmehørende på schweizisk område.«.

5) Første punktum i artikel 16.2.3 affattes således:

»Hvad angår de patentansøgninger og patenter, der er omhandlet i artikel 16.2.1, kan Kommissionen i overensstemmelse med bestemmelserne i artikel 12 i Euratom-traktaten og på de betingelser, der er fastsat heri, efter anmodning indrømme ikke-eksklusive licenser til medlemsstaterne af Euratom, personer og virksomheder (som defineret i artikel 196 i denne traktat) samt til den schweiziske regering og personer og virksomheder, der er hjemmehørende på schweizisk område.«.

6) Artikel 19.1 affattes således:

»19.1. Fællesforetagendet oprettes for en periode frem til 31. december 1999.«.

7) a) I artikel 10.6, 12, 18.2, 20.4, 20.6, 21.1, 24.2, 24.3 og 26a erstattes ordene »Rådet for De Europæiske Fællesskaber« af ordene »Rådet for Den Europæiske Union«.

b) I artikel 10.6 og 12 i den franske tekst erstattes ordet »Assemblée« med ordene »Parlement Européen«.